|  |
| --- |
| Til de på vedlagte høringsliste anførte |

Høring over udkast til lov om ændring af vejledningsloven (Uddannelsesparathedsvurdering)

Vedlagt udkast til lov om ændring af vejledningsloven – Lov om vejledning om uddannelse og erhverv samt pligt til uddannelse, beskæftigelse m.v. – vedrørende uddannelsesparathedsvurderingen.

Udkastet til lovforslag og høringslisten offentliggøres tillige på Høringsportalen.

Lovforslaget er udarbejdet på baggrund af aftale af februar 2017 mellem regeringen og Dansk Folkeparti om, at der skal indføres en praksisfaglig dimension i uddannelsesparathedsvurderingen (UPV’en). Det følger af aftalen, at:

* Alle elever, det vil sige også elever, som ønsker en gymnasial uddannelse, skal have vurderet deres praksisfaglighed.
* Den praksisfaglige kompetence skal pege mod erhvervsuddannelserne generelt og ikke alene de tekniske erhvervsuddannelser.
* Vurderingen tager udgangspunkt i en helhedsvurdering af de praksisfaglige elementer, som i dag er indeholdt i folkeskolens undervisning.

Den praksisfaglige dimension vil efter forslaget indgå i den samlede UPV som et tværgående perspektiv, der kan supplere den vurdering, som bygger på de faglige, personlige og sociale forudsætninger. Elever, som er vurderet uddannelsesparate, kan derfor ikke efterfølgende vurderes ikke-uddannelsesparate på baggrund af den praksisfaglige vurdering.

Praktikere og eksperter har været inddraget med henblik på at kvalificere en model for, hvordan den praksisfaglige dimension skal indgå.

Modellen er beskrevet i lovforslagets bemærkninger og foreslås fastsat i bekendtgørelse med ikrafttræden samtidig med lovens ikrafttræden den 1. august 2018. Modellen er baseret på følgende:

* Der foretages en separat praksisfaglig vurdering, der supplerer den nuværende vurdering af de faglige, personlige og sociale forudsætninger.
* Vurderingen gives som en gradueret vurdering i form af bedømmelsen høj eller middel. Hvor en høj vurdering samlet kan trække en UPV op, mens en middel vurdering ikke kan trække ned.
* Vurderingen sker på baggrund af de praksisfaglige elementer, som findes i folkeskolens obligatoriske fag og emner samt i de valgfag, som skolerne har mulighed for at tilbyde eleverne i 7.-10. klasse. Desuden tages afsæt i de forskellige vejledningsaktiviteter som erhvervspraktik, introduktionskurser og brobygning.
* Der vil i bekendtgørelse blive fastsat nærmere kriterier for vurdering af praksisfaglighed, herunder bl.a. kreativitet og værkstedsfærdigheder.

Det følger af bemærkningerne til forslaget, at der skal være en tæt opfølgning på, hvordan modellen virker i praksis, og der foreslås en evaluering efter to år.

Eventuelle bemærkninger til lovudkastet skal være ministeriet i hænde senest **onsdag den 27. september 2017 kl. 12.00.**

Bemærkninger sendes til mailadressen lise.bagge.rasmussen@uvm.dk med angivelse af ”Høringssvar UPV-lovforslag” i emnefeltet.

Det forventes, at lovforslag fremsættes i Folketinget november 2017.

Med venlig hilsen

Lise Bagge Rasmussen

Specialkonsulent

Direkte tlf. +45 33 92 53 19

Lise.Bagge.Rasmussen@uvm.dk